Cigániková, Jana, poslankyňa NR SR (2020-04-01):
Ďakujem pekne za slovo. Ja som si nestihla dať faktickú poznámku v predošlej diskusii, tak to bude veľmi rýchlo z mojej strany. Ja mám v podstate na teba, pán minister, len jednu otázku a mám jednu radu. Rada sa týka seniorov, o ktorých ste hovorili, ale nielen seniorov, ale napríklad problémovými skupinami sú, ja neviem, bezdomovci, kamionisti, ktorí nám chodia cez hranice, lodníci, my poslanci tu, ktorí musíme pracovať, hasiči, policajti. Všetkých týchto by sa mohlo týkať tzv. poolingové testovanie. Viem, že je to problém možno trošku distribučne, logisticky zvládnuť, ale je to riešenie problému, ktorý hovorí o tom, že máme málo testov, resp. obmedzený počet. Ja totiž súhlasím s tebou, čo si hovoril, že nemôžme, a hlavne pri senioroch, ktorí sú naozaj že riziková skupina, nemôžme si dovoliť podľa mňa taký luxus, že púšťať tých seniorov naspäť do tých domovov dôchodcov, keď teda naozaj korona má práve vážne dopady pre túto skupinu. A zároveň máme teda obmedzený počet testov, čiže nemôžme si ani dovoliť testovať niekoho, kto nemá naozaj žiadne príznaky. To by bolo tiež ľahkovážne. A preto myslím si, že riešením by bolo tzv. poolingové testovanie, ktoré v podstate robí to, že na, podľa toho, koľko ľudí dáte na kopu, či desať, či 50, či 100, ale zoberiete tých, tých x-y vzoriek a vlastne iba jeden test zničíte, iba, iba jedno vyhodnotenie, ktoré vám povie potom o tom, že či celá tá skupina má v sebe zahrnutý ten vírus alebo nemá. Znižuje sa tam senzibilita, ale nie je to až tak vážne, aby sme to nevedeli použiť a práve v prípade seniorov by to bolo riešenie. Problém logisticky bude len, samozrejme, ich dať do, nejakým spôsobom na kopu, ale myslím si, že aj oni sami budú teda spoluúčinní a myslím si, že na toto by si ministerstvo zdravotníctva mohol určite ukecať a budem ti nápomocná, ak budem vedieť. No a tá otázka, ktorú na teba mám, mňa naozaj zaujíma z pohľadu toho, že ja sa venujem zdravotníctvu, či tieto opatrenia, pretože každý, každý, nemám pocit, že úplne v tom má jasno. Chcem na rovinu vedieť, či sa tieto opatrenia týkajú aj zdravotníkov. Množstvo zdravotníkov, lekárov je eseročiek, neziskové organizácie, občianske združenia, niektorí sa dajú nazvať aj SZČO, resp. sú teda povolania, ktoré sa dajú takto nazvať, čiže zaujíma ma toto, či všetky tieto, a nielen tie, ktoré si dnes menoval, ale ten záchranný balíček, či rátate s tým, že teda aj zdravotníci budú mať, ja neviem, preplácané mzdy svojim zamestnancom a aj to, čo si dnes hovoril, nakoľko je to v dnešnej dobe veľmi dôležité vedieť, pretože dnes oni rokujú s poisťovňami, pretože im k 1. 4. končili zmluvy. A ako ste už určite počuli, sú rôzne požiadavky na úhrady od zdravotných poisťovní, aj také odvážne, ako napríklad, že uhraďte nám 100 % oproti, od lekárov, oproti našim bežným vlastne výkonom, čo je pochopiteľné z jednej strany, ale v momente, keď sa dostaneme k tomu, že tí istí lekári by potom mali mať zároveň aj nejaké úľavy ako podnikatelia a zároveň by im bolo hradených 100 %, jednoducho by zdravotný systém, ktorý asi vám je všetkým jasné, že teda naozaj melie z posledného a bude to ešte horšie, si nemôže dovoliť prísť o žiadne peniaze navyše. Ja by som chcela veľmi pekne poprosiť, keby tieto opatrenia sa mohli týkať aj zdravotníkov, aby v zdravotnom systéme zostali peniaze, ktoré naši ľudia budú potrebovať, pretože ak raz sa toto zaplatí zo zdravotných poistení, teda z odvodov nás všetkých, lebo zdravotné poisťovne nemajú svoje vlastné peniaze, tak to už nikdy tomu zdravotníctvu nikto nevráti. A bohužiaľ, bývalá vláda nastavila zdravotnícky rozpočet tak, že tam chýba miliarda už teraz bez nejakej korony, čiže ešte tieto dopady k tomu. Ešte keby sme mali zo zdravotníckeho rozpočtu sanovať vyšetrenia, ktoré sa vlastne vôbec neudiali, ale zdravotníci v tej prvej línii naozaj sú dokonca často bez ochranných prostriedkov, nakoľko, bohužiaľ, v štáte sme ich nemali dostatok a musíme to riešiť, treba na nich myslieť, ale prosím pekne, pán minister, odkazujem aj ostatným ministrom, skúsme na nich myslieť rovnako, ako na iných pracovníkov, aby sa tieto, tieto teda záchranné balíky vzťahovali aj na zdravotníkov bez toho, aby sa siahlo na rozpočty poisťovní, a teda na rozpočet zdravotníctva, ktorému by to potom veľmi chýbalo. Ďakujem veľmi pekne.